**ԱՄՓՈՓ ՏԵՂԵԿԱՏՎՈՒԹՅՈՒՆ**

**2019 ԹՎԱԿԱՆԻ ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ, ՍՈՑԻԱԼԱԿԱՆ ՀԱՐՑԵՐԻ ԵՎ ՎԵՐԱԲՆԱԿԵՑՄԱՆ ՆԱԽԱՐԱՐՈՒԹՅԱՆ ԿԱՏԱՐԱԾ ԱՇԽԱՏԱՆՔՆԵՐԻ ԵՎ 2020 ԹՎԱԿԱՆԻ ԳԵՐԱԿԱ ԽՆԴԻՐՆԵՐԻ ԵՎ ԾՐԱԳՐԵՐԻ ՎԵՐԱԲԵՐՅԱԼ**

I

2019 թվականին աշխատանքի, սոցիալական հարցերի և վերաբնակեցման նախարարությունն ապահովել է սոցիալական պաշտպանության և վերաբնակեցման ոլորտում պետական քաղաքականությունը՝ կարևորելով սոցիալական իրավունքի լիարժեք ու ամբողջական իրացման պայմանների ստեղծումը, սոցիալական պաշտպանության կարիք ունեցող անմրցունակ խմբերի համար առաջնահերթությունների սահմանումը, կենսաթոշակային և զբաղվածության համակարգերի կատարելագործումը, հաշմանդամների, տարեցների, կանանց ու երեխաների հիմնահարցերը, վերաբնակեցման գործընթացի ակտիվացումը:

Շարունակվել են ուշադրության կենտրոնում մնալ մատուցվող ծառայությունների հասցեականության ու մատչելիության բարելավման, համակարգի կառավարման արդյունավետության բարձրացման, ՀՀ աշխատանքի և սոցիալական հարցերի նախարարության հետ համագործակցության ընդլայնման, տեղեկատվական բազաների ստեղծման և արդիականացման հարցերը: Այդ նպատակով Արցախի Հանրապետության կառավարության քննարկմանն են ներկայացվել Արցախի Հանրապետության աշխատանքային օրենսգրքի, 6 օրենքների, 73 կառավարության որոշումների նախագծեր:

Արցախի Հանրապետության սոցիալական պաշտպանության ճշտված բյուջեն կազմել է 22 մլրդ 747.4 մլն ՀՀ դրամ, կատարողականը 21 մլրդ 959.9 մլն ՀՀ դրամ: Իրականացվել են 50-ից ավելի պետական ծրագրեր:

**Ժողովրդագրություն և վերաբնակեցում**

Հաշվետու ժամանակաշրջանում նախարարության կատարած աշխատանքներն ուղղված են եղել Արցախի Հանրապետությունում ծնելիության աճի խթանմանը, երեխաների իրավունքների պաշտպանության համակարգի աստիճանական զարգացմանը, առանց ծնողական խնամքի մնացած երեխաների կենցաղային պայմանների բարելավմանը, հասարակության մեջ նրանց ինտեգրմանը, բազմազավակ ընտանիքների, ինչպես նաև առանց ծնողական խնամքի մնացած երեխաների թվին պատկանող անձանց բնակարանային ապահովությանը, միգրացիոն գործընթացների կարգավորմանը:

Ծնելիության և բազմազավակության խթանման ծրագրով շարունակվել է տրամադրվել երեխայի ծննդյան կապակցությամբ միանվագ նպաստը` ելնելով ընտանիքում երեխայի ծննդյան հերթական թվից (1-ին երեխայի ծննդյան դեպքում` 100.0 հազ. դրամ, 2-րդ երեխայի ծննդյան դեպքում` 200.0 հազ. դրամ, 3-րդ երեխայի ծննդյան դեպքում` 500.0 հազ. դրամ, 4-րդ և յուրաքանչյուր հաջորդ երեխայի դեպքում՝ 700.0 հազ. դրամ): 2019թ. 2405 երեխայի ծննդյան կապակցությամբ (2018թ.՝ 2850) տրամադրվել է միանվագ նպաստ, որից` 289 երեխաներ 2018 թվականին ծնվածներ և ԱՀ պետական բյուջեից հատկացվել է 721,7 մլն.դրամ (2018թ.՝ 831.7 մլն.դրամ): 2018թ. համեմատ նպաստառուների թվաքանակը նվազել է 445-ով, իսկ ծախսերը՝ 110.0 մլն. դրամով: Միաժամանակ, 2018թ. ընտանիքում ծնված երրորդ և հաջորդ երեխայի անվամբ բացվել են նպատակային ժամկետային ավանդներ՝ 3-րդ երեխայի անվամբ 500.0 հազ. դրամ, 4-րդ և հաջորդ երեխայի անվամբ` 700.0 հազ.դրամի չափով՝ 925 նպատակային ժամկետային ավանդներ 537,5 մլն.դրամի չափով:

2019 թվականին ընդունվել է պետական նպաստների, ծնելիության և բազմազավակության խթանման միջոցառումների նոր ծրագիր, որով մասնավորապես դադարեցվել են ընտանիքներում ծնված երրորդ և հաջորդ երեխայի ծննդյան դեպքում երեխայի անվամբ ժամկետային ավանդի բացումը և սահմանվել է չափահասության նպաստ՝ ընտանիքում ծնված 3-րդ երեխայի համար 500000 դրամ, 4-րդ և յուրաքանչյուր հաջորդ երեխայի համար՝ 700000 դրամ, որը տրամադրվում է 18 տարին լրացած անձին:

Պետական նպաստների ծրագրով 2019թ. ծախսվել է շուրջ 2740.0 մլն. դրամ, իսկ նպաստառուների թվաքանակը կազմել է 19188 հոգի: Ընդհանուր ծախսված գումարը 2018թ.՝ (2706,4 մլն.դրամ) համեմատ աճել է շուրջ 33.3 մլն. դրամով:

Պետական նպաստների հասցեականության և վերահսկելիության բարձրացման նպատակով ներ է դրվել «Նպաստ» համակարգչային տեղեկատվավերլուծական համակարգ։

Շարունակվել են 5 և ավելի անչափահաս երեխա ունեցող ընտանիքների համար նոր բնակարանների կամ բնակելի տների հատկացման աշխատանքները, որոնք իրականացվում են կապիտալ ներդրումների ծրագրով (առ 01.01.2020թ. հաշվառվել է 449 ընտանիք):

Երիտասարդ ընտանիքներին պետական աջակցություն ցուցաբերելու նպատակով շարունակվել է նորաստեղծ ընտանիքներին միանվագ ամուսնության նպաստի հատկացման ծրագիրը՝ յուրաքանչյուր անձին 150.0 հազար դրամ: 2019թ. ծրագրից օգտվել է 1481 անձ (2018թ. 1587), այդ թվում` Արցախի Հանրապետության զինված ուժերում և այլ զորքերում պայմանագրային զինվորական ծառայություն անցնող 28 զինծառայող (2018թ.`30): Ընդհանուր ծախսերը կազմել են 222.2 մլն.դրամ: 2018թ. համեմատ նպաստառուների թվաքանակը նվազել է 106-ով, իսկ ծախսերը` (2018թ.՝ 238.05 մլն.դրամ), 15.9 մլն.դրամով, որը կապված է ՔԿԱԳ մարմիններում 2019 թվականին գրանցված ամուսնությունների նվազմամբ:

ԱՀ աշխատանքի, սոցիալական հարցերի և վերաբնակեցման նախարարության համակարգում գործող երեխաների խնամքի և պաշտպանության թիվ 1 և թիվ 2 գիշերօթիկ հաստատություններում 2019թ. ընթացքում խնամք են ստացել առանց ծնողական խնամքի մնացած, ինչպես նաև սոցիալապես անապահով ընտանիքների մոտ 40 երեխա (2020թ. հունվարի 1-ի դրությամբ` 41 երեխա): Նախարարությունն իր առաջնահերթ նպատակներից է համարում գիշերօթիկ հաստատությունների երեխաների բարեկեցությունը, առողջությունը, կրթությունն ու դաստիարակությունը:

Հայաստանի Հանրապետության և Արցախի Հանրապետության աշխատանքի և սոցիալական հարցերի նախարարությունների միջև կնքված համագործակցության հուշագրի դրույթների իրականացման 2015 թվականի ծրագրի համաձայն, ՀՀ աշխատանքի և սոցիալական հարցերի նախարարության «Նորք» հիմնադրամի կողմից ԱՀ աշխատանքի, սոցիալական հարցերի և վերաբնակեցման նախարարությունում տեղադրվել է կյանքի դժվարին իրավիճակում գտնվող երեխաների հաշվառման ծրագիրը, և աշխատանքներ են իրականացվել ԱՀ–ում տեղայնացնելու և համակարգի շահագործումը իրականացնելու նպատակով:

2019 թվականին մշակվել է Արցախի Հանրապետության պետական ժողովրդագրական քաղաքականության հայեցակարգի իրականացումն ապահովող 2020-2022 թվականների ծրագիրը և միջոցառոմների ցանկը հաստատելու մասին կարավարության որոշման նախագիծը:

Հաշվետու ժամանակաշրջանում ԱՀ տարածքում մշտական բնակություն հաստատած 25 ընտանիքներին (98 անձ, որից երեխա` 49) տրվել են վերաբնակչի կարգավիճակ և համապատասխան ֆինանսական արտոնություններ՝ 8.8 մլն ՀՀ դրամ: Մանրամասները ներկայացված են աղյուսակում.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Շրջան** | **Միանվագ դրամական օգնություն** | **Ճանապարհա-ծախսի փոխհատուցում** | **Գույքի տեղափոխման փոխհատուցում** | **Գույքի տեղափոխում բեռնատար մեքենայով** | **Սոցիալ-կենցաղային վարկ** | **Անասնավարկ** | **Ընդամենը** |
| **1** | **Ասկերան** | 60000 | 30000 | 90000 |  | 120000 | 280000 | 580000 |
| **2** | **Շահումյան** | 85000 | 40000 | 120000 |  | 160000 | 400000 | 805000 |
| **3** | **Քաշաթաղ** | 650000 | 380000 | 660000 | 1220000 | 1520000 | 2960000 | 7390000 |
|  | **Ընդամենը** | **795000** | **450000** | **870000** | **1220000** | **1800000** | **3640000** | **8775000** |

Իրականացվել է ԱՀ-ում մշտական բնակություն հաստատած վերաբնակ 125 ընտանիքներին օգտագործման իրավունքով հատկացված բնակելի տների և տնամերձ հողամասերի սեփականաշնորհման գործընթացը (Ասկերան՝ 12, Հադրութ՝ 16, Մարտակերտ՝ 15, Շահումյան՝ 71, Քաշաթաղ՝ 11):

Վերաբնակիչների և փախստականների սոցիալական խնդիրների լուծման միջոցառումների ծրագրի շրջանակներում 42 համայնքում բնակվող 130 փախստականներին և 12 վերաբնակիչներին տրամադրվել են շինանյութ (ըստ շրջանների համաձայն աղյուսակի)` 76.0 մլն ՀՀ դրամ, կենցաղային և խոհանոցային սարքավորումներ՝ 7.9 մլն ՀՀ դրամ: ԱՀ Քաշաթաղի շրջանի Միջնավան քաղաքում վերաբնակիչների համար վերակառուցվում է 4 բնակարան:

Աղյուսակ

|  |  |  |  |  |  |
| --- | --- | --- | --- | --- | --- |
| **Հ/Հ** | **Շրջան** | **Համայնքների թիվը** | **Փախստական** | **Վերաբնակիչ** | **Գումարը**  **հազար դրամ** |
| **1** | **Մարտունի** | 15 | 42 | 7 | 31124,0 |
| **2** | **Ասկերան** | 13 | 33 | 0 | 20253,0 |
| **3** | **Մարտակերտ** | 5 | 6 | 0 | 4467,8 |
| **4** | **Հադրութ** | 6 | 33 | 0 | 13304,0 |
| **5** | **Շուշի** | 3 | 16 | 5 | 6675,7 |
|  | **Ընդամենը** | **42** | **130** | **12** | **75824,5** |

ԱՀ վերաբնակեցվող բնակավայրերում Լիբանանի «Արցախֆոնդ» հիմնադրամի «Նոր կյանք, նոր հույս» բարեգործական ծրագրից օգտվել են 3 և ավելի երեխաներ ունեցող 144 ընտանիքներ: 2019 թվականի ծրագրի ընդհանուր արժեքը կազմել է 22.2 մլն ՀՀ դրամ:

**Աշխատանք և զբաղվածություն**

Զբաղվածության բնագավառում մատուցվող հիմնական ծառայություններն են՝ գործազուրկների, աշխատանք փնտրող անձանց, աշխատաշուկայում անմրցունակ անձանց աշխատանքի տեղավորման աջակցության, զբաղվածության ապահովման, աշխատանքի ընտրության հարցում աշխատանք փնտրող անձանց օժանդակության և խորհրդատվության տրամադրումը, գործատուին անհրաժեշտ մասնագիտություն և որակավորում ունեցող աշխատուժով ապահովումը:

2019թ. ընթացքում իրականացվել են 713 գործատուների հետ հանդիպումներ, որի արդյունքում վերջիներիս կողմից ներկայացվել են 554 թափուր աշխատատեղեր:

Աշխատանքի է տեղավորվել 128 անձ:

2019թ. աշխատանի և զբաղվածության գործակալությունում որպես աշխատանք փնտրող հաշվառվել է 1630 անձ, որոնցից 1518-ը (1219՝ կանայք) ստացել է գործազուրկի կարգավիճակ:

«Վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովման» ծրագրի շրջանակներում հանրապետության 7 համայնքներում իրականացվել են 7 ծրագրեր՝ 2.9 մլն դրամի չափով, որում ընդգրկվել և ժամանակավոր աշխատանքով ապահովվել են 32 գործազուրկներ: Ծրագրերը իրականացվել են՝

Շուշիի շրջանի Եղցահող և Մեծ շեն գյուղերում՝ 641.8 հազ դրամ

Մարտակերտի շրջանի Դրմբոն գյուղում՝ 341.0 հազ դրամ

Ասկերանի շրջանի Նորագյուղ և Ակնաղբյուր գյուղերում ՝ 1012.8 հազ դրամ

Մարտունու շրջանի Կարմիր Շուկա և Թաղավարդ գյուղերում՝ 911.4 հազ դրամ

«Գործազուրկների և աշխատանքից ազատման ռիսկ ունեցող աշխատանք փնտրող անձանց մասնագիտական ուսուցման կազմակերպում» ծրագրով ԱՀ Մարտունի քաղաքում կազմակերպել են «Դերձակ» մասնագիտությամբ մասնագիտական ուսուցման դասընթացներ, որին մասնակցել են Մարտունու շրջանից 17 գործազուրկներ և, որոնք ծրագրի ավարտից հետո ստացել են համապատասխան վկայականներ:

«Ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրում» ծրագրի շրջանակներում կնքվել են 5 եռակողմ պայմանագրեր:

«Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրում» ծրագրի շրջանակներում կնքվել են 2 եռակողմ պայմանագրեր:

**Կենսաթոշակային ապահովություն**

Կենսաթոշակային ապահովության ոլորտում կենսաթոշակառուների սոցիալական վիճակի բարելավման նպատակով ներ է դրվել նոր գործիք՝ նվազագույն կենսաթոշակ:

Շարքային զինծառայողների, սոցիալական և աշխատանքային կենսաթոշակառուների համար նվազագույն կենսաթոշակի չափը սահմանվել է 25500 ՀՀ դրամ:

Նախարարության կողմից մշակվել են Արցախի Հանրապետությունում պարտադիր կուտակային կենսաթոշակային համակարգի ներդրման հետ կապված անհրաժեշտ իրավական ակտերի նախագծերը, ինչպես նաև իրականացվել են հասարակության իրազեկման աշխատանքներ:

Կրկնապատկվել է Հայրենական մեծ պատերազմի վետերանների ամենամսյա պատվովճարի չափը՝ սահմանելով 100 000 ՀՀ դրամ:

«Վաստակավոր» պատվավոր կոչման արժանացած անձանց համար սահմանվել է ամենամսյա պատվովճար 20.000 ՀՀ դրամի չափով՝ սկսած 2020թ. հունվարի 1-ից:

Հաշվետու ժամանակաշրջանում կենսաթոշակ է նշանակվել 1426 հոգու, վերահաշվարկվել 3277 կենսաթոշակային գործ, 1554 չաշխատող կանանց նշանակվել մայրության նպաստ:

2019թ. վճարվել են 12.0 մլրդ դրամ կենսաթոշակներ, 713.3 մլն դրամ պարգևավճարներ և դրամական օգնություններ, 24.7 մլն դրամ պատվովճարներ:

2020թ. հունվարի 1-ի դրությամբ աշխատանքային, զինվորական (շարքային) և սոցիալական կենսաթոշակ ստացողների թիվը կազմել է 22123 անձ:

2019թ. աշխատանքային կենսաթոշակի միջին չափը կազմել է 43.1 հազար դրամ, զինվորական (շարքային) կենսաթոշակի միջին չափը՝ 26.8 հազար դրամ, իսկ սոցիալական կենսաթոշակի միջին չափը՝ 25.6 հազար դրամ:

**Հաշմանդամներ և տարեցներ**

2019թ. հաշմանդամության բնագավառում վարվող քաղաքականությունն ու պետական նպատակային ծրագրերն ուղղված էին հաշմանդամություն ունեցող անձանց իրավունքների պաշտպանությանը, նրանց համար հավասար հնարավորությունների ու մատչելի պայմանների ապահովմանը:

2020թ. հունվարի 1-ի դրությամբ հաշմանդամների հաշվառման շտեմարանում հաշվառված է 8730 հաշմանդամ (2019թ հունվարի 1-ի դրությամբ՝ 8854), որոնցից 384-ը՝ հաշմանդամ երեխա: 2340 հաշմանդամի մոտ հաշմանդամություն առաջացնող պատճառը ձեռք է բերվել ԱՀ պաշտպանության ժամանակ կամ զինվորական ծառայության ընթացքում (26.8 %):

2019թ. բժշկասոցիալական փորձաքննության է ենթարկվել 1576 քաղաքացի, որոնցից 345-ը առաջին անգամ: Առաջնակի փորձաքննվածներից հաշմանդամ է ճանաչվել 256 անձ, իսկ կրկնակի փորձաքննվածներից՝ 1081-ը:

2019թ. 1337 հաշմանդամի համար կազմվել են անհատական վերականգման ծրագրեր, որոնցից 212-ը անժամկետ հաշմանդամների և կենսաթոշակային տարիքը լրացած անձանց համար:

18 տարին լրանալուց հետո իրականացված փորձաքննության արդունքում 115 հաշմանդամ երեխաների նկատմամբ սահմանվել են համապատասխան հաշմանդամության խմբեր:

Նախարարությունը տնային պայմաններում ապահովում է ԱՀ-ում բնակվող շուրջ 170 միայնակ տարեցների և հաշմանդամների սոցիալական սպասարկումը:

«Ստեփանակերտի տուն-ինտերնատ» ՊՈԱԿ-ում խնամվող 75 միայնակ տարեցներ և հաշմանդամներ գտնվում են պետության լրիվ խնամքի ներքո։ Նրանք ստանում են բժշկական օգնություն, ունեն կենսաապահովման բոլոր անհրաժեշտ միջոցները։

ԱՀ զինծառայության ժամանակ զոհված /մահացած/ զինծառայողների 10 ընտանիքների հատկացվել է 12.0 մլն. դրամ միանվագ օգնություն, գերեզմանների բարեկարգման նպատակով 45 զոհված զինծառայողների ընտանիքներին հատկացվել է 63.0 մլն. դրամի փոխհատուցում, ինչպես նաև 12 ընտանիքի հուղարկավորության համար՝ 8.4 մլն դրամ։

2019թ. ԱՀ պաշտպանության բանակում զինծառայության ժամանակ հաշմանդամ դարձած 9 քաղաքացու հատկացվել է 3.4 մնլ դրամ միանվագ օգնություն:

ՀՀ աշխատանքի և սոցիալական հարցերի նախարարության միջնորդությամբ կազնակերպվել են 4 հաշմանդամի օրթոպեդիկ կոշիկի պատրաստման աշխատանքները ՀՀ-ում:

Հաշվետու ժամանակաշրջանում 36 հաշմանդամի համար անվճար պատրաստվել են ոտքի և տարբեր տեսակի պրոթեզներ, վերանորոգվել 53 պրոթեզ, 31 կանանց հատկացվել է կրծքագեղձի պրոթեզ, 169 հաշմանդամի՝ հենակներ, 101 քաղաքացու՝ ձեռնափայտեր։

Հաշմանդամներին անվճար հատկացվել է 43 թիկնասայլակ։ Լսողական խնդիրներ ունեցող քաղաքացիների հատկացվել են 57 լսողական սարքեր։ Իրականացվել է 18 հաշմանդամի աչքի պրոթեզավորում:

ԱՀ-ում բնակվող տարբեր սոցիալական խմբերին պատկանող 454 քաղաքացիներ ուղեգրվել են Հայաստանի Հանրապետության տարածքում գործող առողջարաններ՝ առողջարանային բուժում ստանալու և հանգստանալու նպատակով, որոնցից 17-ը մանկական ուղեղային կաթված ախտորոշմամբ հաշմանդամ երեխաներ:

ԱՀ զինվորական հաշմանդամություն ունեցող 1-ին և 2-րդ խմբերի հաշմանդամների, Մարտակերտի շրջանի Թալիշ, Մատաղիս և Տոնաշեն համայնքներում փաստացի բնակվող անձանց օգտագործած էլեկտրաէներգիայի և բնական գազի դիմաց պետական ֆինանսական աջակցություն ծրագրով ծախսվել է 119,4 մլն ՀՀ դրամ:

**Սոցիալական այլ ծրագրեր**

ԱՀ-ի երկու և ավելի զոհ ունեցող 75 ընտանիքների հատկացվել է 28.4 մլն դրամ դրամական օժանդակություն։

Դրամական և նյութական օժանդակության հարցերով նախարարություն դիմած 2231 քաղաքացիների հատկացվել է 82.0 մլն դրամի ֆինանսական, իսկ 855 քաղաքացու՝ նյութական օգնություն:

ԱՀ-ում բնակվող Հայրենական Մեծ պատերազմի հաշմանդամներին, մասնակիցներին, ԽՍՀՄ մեդալակիրներին և նույն պատերազմում զոհվածների այրիներին, ԱՀ պատերազմում զոհված զինծառայողների ընտանիքներին, ԱՀ պատերազմի հաշմանդամներին, զոհված՝ հետմահու «Մարտական խաչ» 1-ին և (կամ) 2-րդ աստիճանի շքանշանով պարգևատրված անձանց ընտանիքներին, ԼՂԻՄ ժողովրդական պատգամավորների մարզային խորհրդի 20-րդ գումարման արտահերթ նստաշրջանին և 1991թ. սեպտեմբերի 2-ին Ստեփանակերտում գումարված ԼՂ մարզխորհրդի և Շահումյանի շրջխորհրդի միացյալ նիստին մասնակցած պատգամավորներին ԱՀ հիշարժան օրերի կապակցությամբ հատկացվել է շուրջ 234.1 մլն դրամի չափով միանվագ դրամական օգնություն։

Ի նշանավորումն Հայրենական Մեծ պատերազմի հաղթանակի 74-ամյակի և Շուշիի ազատագրման 27-ամյակի, մայիսի 9-ի կապակցությամբ ՀՄՊ մասնակիցներին, հաշմանդամներին և ՀՄՊ-ում զոհվածների ընտանիքների 31 անձանց տրամադրվել է 100-հազարական դրամ, ՀՄՊ մասնակիցներին ու հաշմանդամներին հավասարեցված անձանց` թվով 125 հոգու, տրամադրվել է 50-հազարական դրամ։

ԱՀ գյուղական կամ քաղաքային, բացառությամբ Ստեփանակերտ և Շուշի քաղաքների, բնակավայրերում մշտապես բնակվող 80 երիտասարդ ընտանիքներին բնակելի տներ կառուցելու նպատակով անհատույց պետական ֆինանսական աջակցություն ծրագրով տրամադրվել է 237,4 մլն ՀՀ դրամ: Ըստ շրջանների ներկայացված է աղյուսակում.

|  |  |  |  |
| --- | --- | --- | --- |
| ՀՀ | Շրջան | Շահառուների թիվը | Աջակցության չափը ( մլն. դր) |
| 1 | Ասկերանի շրջան | 43 | 128.4 |
| 2 | Մարտակերտի շրջան | 7 | 21.0 |
| 3 | Մարտունու շրջան | 19 | 55.0 |
| 4 | Հադրութի շրջան | 10 | 30.0 |
| 5 | Շահումյանի շրջան | 1 | 3.0 |

Բնակելի շինությունների վերակառուցման հետևանքով և փախստականի հաշվառման վկայական ստացած վարձակալական հիմունքներով բնակվող 134 ընտանիքների բնակարան վարձակալելու նպատակով տրամադրվել է 62,8 մլն ՀՀ դրամ ֆինանսական օգնություն:

Առանց ծնողական խնամքի մնացած երեխաների թվին պատկանող 2 անձանց հատկացվել են կահավորված բնակարաններ:

Ստեփանակերտ քաղաքի Կամո 1-ին նրբանցք N 6 (նախկին Մանուկյան 120 հանրակացարան) վերակառուցված շենքի 2-րդ և 3-րդ շքամուտքերի բնակարանները վիճակահությամբ բաշխվել են նախկինում բնակվող բնակիչներին:

2019թ. ԱՀ կառավարության 6 որոշումներով սոցիալական առանձին խմբերին պատկանող անձանց համար գնվել է 12 բնակարան, հատկացվել 5-ը (7 բնակարան նախատեսվում է 2020 թվականին հատկացնել զոհվածի և փախստականի կարգավիճակ ունեցող ընտանիքներին):

ԱՀ շրջաններից և Ստեփանակերտ քաղաքից հավաքագրված տվյալների հիման վրա «Արցախ» համակարգ է մուտքագրվել 29659 ընտանիքիների վերաբերյալ տեղեկատվություն՝ Արցախի Հանրապետությունում ընտանիքների կարիքավորությունը գնահատելու նպատակով:

Կազմակերպվել են շրջանային և համայնքային այցեր՝ կապված ընտանիքների կազմավորման հետ: Ծրագրի իրականացման շրջանակներում կազմակերպվել են հանդիպումներ և իրականացվել աշխատանքներ համապատասխան մարմինների հետ՝ բազաների ստեղծման ու դրանցից օգտվելու ուղղությամբ:

**Մոնիթորինգ և վերահսկողություն**

Սոցիալական պաշտպանության ոլորտում իրականացվող ծրագրերի արդյունավետության բարձրացման, ԱՀ պետական բյուջեի միջոցների արդյունավետ օգտագործման, կոռուպցիոն ռիսկերի նվազեցման, ինչպես նաև առկա խնդիրների բացահայտման նպատակով նախարարությունը կարևորում է ոլորտում պարբերաբար իրականացվող մոնիթորինգի և վերահսկողության գործընթացները:

2019թ. ուսումնասիրություններ են իրականացվել նախարարության սոցիալական ապահովության տարածքային բաժիններում, սոցիալական ծառայության տարածքային գործակալություններում, «Երեխաների խնամքի և պաշտպանության թիվ 1 և 2 գիշերօթիկ հաստատություն», «Ստեփանակերտի տուն-ինտերնատ» և «Ստեփանակերտի պրոթեզաօրթոպեդիկ կենտրոն» ՊՈԱԿ-ում, ինչպես նաև «Արցախփոստ» ՓԲԸ բոլոր մասնաճյուղերում:

**Բարեգործական ծրագրեր**

Հաշվետու ժանամակաշրջանում հրավիրվել է Արցախի Հանրապետության կառավարության բարեգործական ծրագրերի համակարգման հանձնաժողովի 25 նիստ և ընդունվել 149 որոշում, որից 49 որոշում՝ ապրանքների բաշխման մասին (765.2 մլն ՀՀ դրամ արժողությամբ), 52 որոշում՝ ծրագրերը բարեգործական որակելու մասին (2 մլրդ 471.7 մլն ՀՀ դրամ), 43 որոշում՝ նախկինում հաստատված որոշումների մեջ փոփոխություններ կատարելու, 3 որոշում նախկինում հաստատված որոշումը չեղյալ հայտարարելու և 2 որոշում՝ նախկինում հաստատված ծրագրերին հարակից գործարքների մասին:

Ըստ ոլորտների բարեգործական որակված ծրագրերն ունեն հետևյալ պատկերը

Սոցիալական 34.0 %

Կրթություն 12.1 %

Ջրամատակարարում 4.6 %

Հոգևոր 1.7 %

Մշակույթ 4.3 %

Ճանապարհաշինություն 33.8 %

Առողջապահություն 0.7 %

Սպորտ 8.8 %

Կազմակերպվել են բարեգործության կարգով Արցախի Հանրապետության անունով Հայաստանի Հանրապետությունից, Ռուսաստանի Դաշնությունից, Ամերիկայի Միացյալ Նահանգներից, Ֆրանսիայի Հանրապետությունից և Վրաստանի Հանրապետությունից ուղարկված ապրանքների տեղափոխման, հաշվառման, ակտավորման և բաշխման աշխատանքները:

Ըստ առաքման երկրի ներմուծված բեռներն ունեն հետևյալ պատկերը`

Հայաստանի Հանրապետություն 57.4%

Ամերիկայի Միացյալ Նահանգներ 19.4%

Ռուսաստանի Դաշնություն 12.1%

Վրաստանի Հանրապետություն 10.6%

Ֆրանսիայի Հանրապետություն 0.5%

Իրականացվող խոշոր ծրագրերից են. Ստեփանակերտ քաղաքի երիտասարդական կենտրոնի մասնաշենքի կառուցումը, Մարտակերտի շրջանի Մարտակերտ-Մատաղիս ավտոճանապարհի 21.4 կմ երկարությամբ Պ.Կ. 58+00-ից մինչ և Պ.Կ. 106+60 հատվածի կառուցումը, «Արցախի պետական համալսարան» ՊՈԱԿ մասնաշենքի 2-րդ փուլի կառուցմանը, Հադրութի շրջանի Ուխտաձոր գյուղի և գյուղի 87 բնակելի տների գազաֆիկացման շինմոնտաժային աշխատանքների իրականացումը և այլ ծրագրեր:

**Փաստաթղթաշրջանառություն**

Կազմակերպվել է 2019թ. ստացված 10732 գրությունների (որից՝5945-ը քաղաքացիներից) միասնական շարժը: Նախարարությունից ելքագրվել է 13433 փաստաթուղթ: Տարվա ընթացքում գրանցվել է նախարարի և աշխատակազմի ղեկավարի 712 հրաման:

Կազմակերպվել է նախարարի 49 ընդունելություն: Ֆինանսական օգնության տրամադրման, աշխատանքի, հաշմանդամության և այլ հարցերով դիմած 509 քաղաքացիների հուզող հարցերին տրվել են համապատասխան լուծումներ:

**IΙ**

2020 թվականին սոցիալական պաշտպանության և վերաբնակեցման ոլորտում պետության խնդիրն է լինելու քաղաքացիների սոցիալական իրավունքի լիարժեք և ամբողջական իրացումը, սոցիալական արդարության սկզբունքի վրա հիմնված՝ սոցիալական պաշտպանության կարիք ունեցող անմրցունակ խմբերի համար առաջնահերթությունների պահպանումը, իրականացվող ծրագրերի ու մատուցվող ծառայությունների որակի, արդյունավետության և հասցեականության բարձրացումը, ժողովրդագրական իրավիճակի բարելավումը, բնակչության կայուն ու արդյունավետ զբաղվածության ապահովումը, արժանապատիվ աշխատանքի պայմանների ստեղծումը, վերաբնակեցման գործընթացի ակտիվացումը և ոլորտում սոցիալական երաշխիքների համակարգի զարգացումն ու ընդլայնումը:

Այդ խնդիրների իրականացման համար ոլորտում կշարունակվեն կենսաթոշակային, զբաղվածության, հաշմանդամության, տարեցների, կանանց ու երեխաների հիմնահարցերի, վերաբնակեցման բնագավառներում բարեփոխումների, ինտեգրված սոցիալական ծառայությունների ներդրման ուղղությամբ կատարվող աշխատանքները: Շարունակական կլինեն ժողովրդագրական իրավիճակի բարելավմանն ուղղված նպատակային ծրագրերը և դրանց մոնիթորինգն ու գնահատումը:

Կակտիվացվի համագործակցությունը հասարակական կազմակերպությունների հետ:

**Ժողովրդագրության** բնագավառում կիրականացվեն ժողովրդագրական իրավիճակի բարելավմանն ուղղված միջոցառումներ, ինչը նպատակաուղղված է ժողովրդագրական երևույթների բացասական զարգացումների հնարավորինս մեղմանն ու անբարենպաստ իրավիճակի հաղթահարմանը: Ծնունդների ու բազմազավակության խրախուսում, վաղաժամ մահացությունների թվաքանակի նվազեցում, բնակչության ծերացման հետևանքների հաղթահարում, բնակչության առողջության՝ հատկապես վերարտադրողական առողջության բարելավում, ակտիվ միգրացիոն քաղաքականության շնորհիվ բնակչության ներհոսքի խթանում:

Երիտասարդ ընտանիքներին պետական աջակցություն ցուցաբերելու նպատակով կշարունակվի նորաստեղծ ընտանիքներին միանվագ ամուսնության նպաստի տրամադրման ծրագիրը:

Կշարունակվեն նաև ժողովրդագրական քաղաքականության հիմնական ուղղությունների շուրջ հանրային իրազեկման միջոցառումները:

**Վերաբնակեցման և միգրացիոն քաղաքականության** բնագավառում նախատեսվում է վերաբնակեցման պետական քաղաքականության նոր սկզբունքների մշակում, վերաբնակեցման կազմակերպման և իրականացման կարգի ու պայմանների փոփոխությունների իրավական ամրագրում:

Կշարունակվեն նոր ընտանիքների ընդունման, կարգավիճակի և սահմանված արտոնությունների տրամադրման գործընթացի համակարգումը:

Կիրականացվեն պարբերական ստուգումներ՝ բնավորված ընտանիքներին պետական ծրագրերով տրամադրվող օժանդակության հասցեականության բարձրացման նպատակով:

Կակտիվացվի հայրենադարձության գործընթացը՝ շեշտադրում կատարելով սփյուռքահայության հետ կապերի ամրապնդման և հայրենադարձության գործընթացում վերջինիս դերի բարձրացման, վերաբնակիչների սոցիալական ադապտացման ու ինտեգրման ծրագրերի, ինչպես նաև վերաբանկ ընտանիքներով համալրված բնակավայրերի սոցիալ-տնտեսական զարգացման հայեցակարգերի մշակման և իրականացման վրա:

Կշարունակվեն Ադրբեջանից բռնագաղթված Արցախի Հանրապետությունում ապաստանած և որպես փախստական հաշվառված անձանց սոցիալական խնդիրների լուծմանն ուղղված ծրագրերը:

Կշարունակվեն նաև փախստականի հաշվառման վկայական ունեցող և բնակելի շինությունների վերակառուցման հետևանքով վարձակալական հիմունքներով բնակվող, ինչպես նաև առավել ծանր պայմաններում գտնվող սոցիալական առանձին խմբերի պատկանող ընտանիքների վարձավճարների փոխատուցման ծրագրերը:

Ավարտին կհասցվեն ԱՀ Քաշաթաղի շրջանի Միջնավան քաղաքում վերաբնակիչների համար 2019թ. սկսված 4 բնակարանների վերակառուցման աշխատանքները:

**Սոցիալական աջակցության** բնագավառում կշարունակվի գործող պետական նպաստների ծրագրի իրականացումը` պահպանելով նպաստի բազային չափը և շահառուների խմբերը:

Կշարունակվի ընտանիքների կարիքավորության գնահատման «Արցախ» համակարգի շահագործումը, որի նպատակն է սոցիալական աջակցության հասցեականության, բնակչության սոցիալական պաշտպանությանն ուղղված պետական միջոցների արդյունավետ օգտագործման, սոցիալական և հարակից այլ ոլորտներում քաղաքականության մշակման և ծրագրերի իրականացման ընթացքում համակարգի գնահատականների օգտագործման ապահովումը:

Որոշակի սոցիալական խմբերում ընդգրկված անձանց համար, 2020 թվականին կշարունակվի սոցիալ-հոգեբանական վերականգնողական օգնության տրամադրման ծրագիրը:

2020 թվականին կշարունակվի գյուղական և քաղաքային բնակավայրերում, բացառությամբ Ստեփանակերտ և Շուշի քաղաքների, մշտապես բնակվող երիտասարդ ընտանիքներին բնակելի տներ կառուցելու նպատակով անհատույց պետական ֆինանսական աջակցության տրամադրումը:

Սոցիալական իրավունքների արդյունավետ իրացման, սոցիալապես անապահով անձին (ընտանիքին) որակյալ և մատչելի, իր կարիքներին համարժեք, «մեկ պատուհանի» սկզբունքով սոցիալական համալիր ծառայությունների տրամադրման նպատակով կշարունակվեն ինտեգրված սոցիալական ծառայությունների համակարգի ներդրման աշխատանքները:

Միաժամանակ կշարունակվի առաջին և երկրորդ խմբերի զինվորական հաշմանդամների ընտանիքների կողմից օգտագործված էլեկտրաէներգիայի և բնական գազի դիմաց պետական ֆինանսական աջակցության տրամադրման ծրագիրը:

**Հաշմանդամների և տարեցների հիմնահարցերի** բնագավառում կշարունակվեն հաշմանդամների սոցիալական վիճակի բարելավման, հասարակություն նրանց ինտեգրման, հավասար (մատչելի) պայմանների, պրոթեզավորման, պրոթեզաօրթոպեդիկ և վերականգնողական պարագաներով, լսողական սարքերով ապահովման, ինչպես նաև բժշկասոցիալական վերականգնմանն ուղղված աշխատանքները:

**Աշխատանքի և զբաղվածության** բնագավառում 2020 թվականին պետական քաղաքականությունը ուղղված կլինի զբաղ­վածությանը նպաստող ծրագրերի իրականացմանը, գործազրկության մակարդակի իջեցմանը, գործատուների հետ աշխատանքների ակտիվացմանը, նպատակ ունենալով իրականացնել աշխատաշուկայի օբյեկտիվ իրավիճակից և միտումներից բխող զբաղվածության պետական ճկուն քաղաքականություն՝ հստակ թիրախավորված ծրագրերի ներդրմամբ` առաջնահերթությունը տալով աշխատաշուկայում անմրցունակ, ինչպես նաև սոցիալապես անապահով ընտանիքների գործազուրկ անձանց կայուն զբաղվածության ապահովմանը:

**Ընտանիքի, կանանց և երեխաների հիմնահարցերի** բնագավառում իրականացվող աշխատանքները ուղղված կլինեն կյանքի դժվարին իրավիճակում գտնվող երեխաների սոցիալական պաշտպանությանը, երեխաների խնամքի և պաշտպանության հաստատություններում դաստիարակության, ուսման, խնամքի և ֆիզիկական զարգացման համար նպաստավոր պայմանների ստեղծմանը:

Կշարունակվեն հինգ և ավելի անչափահաս երեխա ունեցող ընտանիքների բնակարանային ապահովության, երեխայի ծննդյան կապակցությամբ միանվագ նպաստի տրամադրման և այլ ծրագրեր:

Կշարունակվեն գործել կարիքավոր ընտանիքների ու երեխաների սոցիալական պաշտպանությանն ուղղված ծրագրերը: Մասնավորապես` առանց ծնողական խնամքի մնացած երեխաներին բնակարանով ապահովումն ու կահավորումը, նրանց խնամքի, դաստիարակության, ուսման կազմակերպումը և այլն:

**Կենսաթոշակային ապահովության** բնագավառում կշարունակվեն համակարգի կառավարման, ինչպես նաև կենսաթոշակառուներին մատուցվող ծառայությունների որակի և բյուջետային ծախսերի արդյունավետությանն ուղղված աշխատանքները:

Կշարունակվի կենսաթոշակառուների հաշվառման էլեկտրոնային համակարգի շահագործումը, որը հնարավորություն է տալիս առցանց եղանակով համադրումներ իրականացնել հանրապետությունում գործող նմանատիպ տեղեկատվական շտեմարանների հետ և մեկ ծրագրի ներքո միավորել բոլոր տեսակի կենսաթոշակների և դրանց զուգահեռ վճարվող այլ սոցիալական հատուցումների վերաբերյալ առկա տեղեկատվությունը:

**Բնակարանային պայմանների բարելավման** բնագավառում կշարունակվի «Բնակարան վարձելու կամ ժամանակավոր կացարանով ապահովման նպատակով ֆինանսական օգնության տրամադրում» ծրագրով պետական աջակցությունը: Այն տրամադրվելու է առավել ծանր պայմաններում գտնվող սոցիալական առանձին խմբերին պատկանող անձանց, հանրապետությունում տարերային աղետներից տուժած քաղաքացիներին, փախստականի վկայական ստացած, ինչպես նաև բնակելի շինությունների վերակառուցման հետևանքով վարձակալական հիմունքներով բնակվող ընտանիքներին:

Նախատեսվում է ձևավորել սոցիալական բնակարանային ֆոնդ, որը կկարգավորի սեփական միջոցների հաշվին բնակարանային պայմանները բարելավելու հնարավորություն չունեցող կամ տեխնածին և բնական աղետների կամ ոչ աղետների հետևանքով կամ քանդման ենթակա, վթարային, ամրացման-վերականգնման ենթակա բնակելի տարածություններում բնակվող անօթևան մնացած ընտանիքների բնակարանային պայմանների ժամանակավոր բարելավումը: